ORDE do 31 de decembro de 2008 pola que se establecen as bases reguladoras para a concesión, en réxime de concorrencia competitiva, das subvencións aos investimentos das empresas en materia das tecnoloxías da información e as comunicacións, no ámbito da Comunidade Autónoma de Galicia para o ano 2009, e se procede á súa convocatoria (procedemento administrativo IN520A).
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 16/01/2009

O Parlamento de Galicia aprobou o Plan estratéxico galego da sociedade da información (PEGSI) 2007-2010, coa misión de contribuír activamente ao desenvolvemento sustentable de Galicia, de xeito que se garanta de forma real a compatibilidade entre o crecemento económico e a creación de emprego de calidade, os maiores niveis de progreso e cohesión social no conxunto da cidadanía galega, e a preservación do medio ambiental, cultural e lingüístico propio.
O PEGSI 2007-2010 estrutúrase nun conxunto de estratexias operativas, entre as cales se atopan tres estratexias de fondo contido empresarial. En primeiro lugar a estratexia de desenvolvemento do sector empresarial da sociedade da información, co obxecto de fomentar a innovación, a iniciativa emprendedora, as vías de cooperación e especialización, a exploración de novos modelos de negocio e a cualificación profesional dentro das empresas do sector da sociedade da información. En segundo lugar a estratexia destinada á aplicación das tecnoloxías da información e as comunicacións (TIC) polo tecido empresarial, co obxecto de que as empresas, e en particular as Pemes, adecúen o seu xeito de facer negocio aos novos usos que determina a sociedade da información, non só incorporando tecnoloxía, senón en moitos casos reformulando os modelos e procesos de negocio. En terceiro lugar a estratexia interoperabilidade, seguranza e coñecemento aberto que, na súa condición de estratexia transversal,
afecta as dúas estratexias anteriores, e promove o uso dos estándares abertos para garantir a autonomía tecnolóxica do tecido empresarial galego e fomentar a súa capacidade de innovación.
Compre sinalar que o PEGSI 2007-2010 tamén inclúe o mandato doutra estratexia referente ao desenvolvemento de servizos públicos de calidade, e con este enfoque de administración electrónica de calidade a Consellería de Innovación e Industria por medio da Dirección Xeral de Promoción Industrial e da Sociedade da Información, como órgano instrutor desta convocatoria, está a executar procesos de xestión administrativa que permitan non solicitar aos cidadáns ningún documento ou información que poida ser obtida por medios telemáticos con outras administracións públicas, así como mellorar a información entre os cidadáns e a propia consellería.
A Consellería de Innovación e Industria está a impulsar medidas dinamizadoras da economía galega que, ante a situación de incerteza económica existente, exixe aos axentes implicados no desenvolvemento económico de Galicia un esforzo para paliar os seus efectos. A potenciación e mellora do uso das novas tecnoloxías da información e as comunicacións son, sen lugar a dúbidas, instrumentos xeradores de riqueza. Esta orde forma parte dun conxunto de medidas que a Consellería de Innovación e Industria está pondo en marcha dirixidas a este fin.
Neste marco a Consellería de Innovación e Industria, en virtude do Decreto 231/2006, do 23 de novembro, polo que establece a súa estrutura orgánica, exerce as competencias da Xunta de Galicia en materia de Telecomunicacións e Sociedade da Información e do Coñecemento, e está a impulsar unha serie de medidas dinamizadoras da economía galega, entre as cales se atopa esta orde de axudas para potenciar o emprego das novas tecnoloxías da información e as comunicacións como instrumentos xeradores de riqueza.
Así mesmo, é preceptivo indicar que as actuacións desta convocatoria se financiarán, baixo o réxime de minimis, coa participación do Fondo Europeo de Desenvolvemento Rexional (Feder) e, polo tanto, a súa tramitación queda condicionada ao cumprimento da normativa da Unión Europea nesta materia.
En consecuencia, e no uso das facultades que me foron conferidas,
DISPOÑO:
Artigo 1º.-Convocatoria e bases reguladoras.
1. Esta orde ten por obxecto aprobar as bases reguladoras, que se inclúen como anexo I desta orde, polas cales se rexerá a concesión das subvencións da Consellería de Innovación e Industria ás empresas que realicen investimentos en materia das tecnoloxías da información e as comunicacións, no ámbito da Comunidade Autónoma de Galicia para o ano 2009. Tamén se aproban os anexos II, III e IV, en que se inclúen as definicións, as descricións aplicables e os formularios normalizados de solicitude e de declaracións preceptivas, que son aplicables nesta convocatoria.
2. Así mesmo, por medio desta orde convócanse as devanditas subvencións para o ano 2009 (procedemento administrativo IN520A).
3. Esta orde tramítase como expediente anticipado de gasto, polo que a súa eficacia queda condicionada á existencia de crédito adecuado e suficiente de acordo co disposto no artigo 3 da Orde do 11 de febreiro de 1998, pola que se regula a tramitación anticipada de expedientes de gasto.
Artigo 2º.-Solicitudes.
1. Para poder ser beneficiario das subvencións deberá presentarse unha solicitude axustada aos modelos normalizados que se inclúen como anexos III e IV desta orde, que irá acompañada dos documentos que se especifican no artigo 5 das bases reguladoras.
2. Os formularios da solicitude de axuda deberán ser obtidos, cubertos e validados necesariamente polo solicitante a través da aplicación informática internet expres (procedemento IN520A) establecida na oficina virtual desta consellería, sita no enderezo da internet
http://www.conselleriaiei.org. Tamén pode accederse desde o enderezo http://www.xunta.es/presentacion-electronica da Xunta de Galicia
, facendo uso do enlace dispoñible co procedemento IN520A. Estes modelos validados pola aplicación informática valerán tanto para a presentación en papel, unha vez impresos, como para a presentación electrónica, que se describen no artigo seguinte.
Poderanse cubrir e obter os formularios a través da aplicación informática ata as 14.00 horas do día anterior á data de finalización do prazo de presentación de solicitudes.
Para cubrir correctamente os formularios de solicitude, no citado enderezo da internet disporase de instrucións de axuda que deberán ser observadas en todo momento polos solicitantes. En caso de dúbida, dificultades técnicas ou necesidade de máis información durante o proceso de obtención dos formularios, poderán dirixirse á Dirección Xeral de Promoción Industrial e da Sociedade da Información, que adoptará as medidas necesarias para facilitar a presentación de solicitudes.
Os anexos III e IV desta convocatoria publícanse no Diario Oficial de Galicia (DOG) exclusivamente para efectos informativos, sendo necesario empregar a aplicación informática indicada para a obtención dos formularios de solicitude.
3. Non axustarse aos termos da convocatoria, así como a ocultación de datos, a súa alteración ou calquera outra manipulación da información será causa de desestimación da solicitude, sen prexuízo do disposto nos artigos 54 a 56 da Lei 9/2007, do 13 de xuño, de subvencións de Galicia.
Artigo 3º.-Lugar e prazo de presentación das solicitudes.
1. O prazo de presentación de solicitudes será desde o día seguinte ao da súa publicación no Diario Oficial de Galicia ata o día 19 de febreiro de 2009, ambos inclusive.
2. As solicitudes poderán presentarse en formato electrónico, ante o Rexistro Telemático da Xunta de Galicia, mediante sinatura electrónica do representante legal da entidade solicitante, téndose que cumprir os requisitos de presentación electrónica que se definen e achegan no anexo II.
3. En lugar da presentación electrónica, as solicitudes tamén poderán presentarse en formato papel preferentemente no Rexistro Único do edificio administrativo da Xunta de Galicia de San Caetano en Santiago de Compostela (A Coruña). Tamén poderán presentarse ante calquera outro órgano da Xunta de Galicia, da Administración xeral do Estado, das comunidades autónomas ou das entidades que integran a Administración local, sempre que neste último caso se teña subscrito o oportuno convenio, ou polos restantes medios previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común (en diante, Lei 30/1992).
Artigo 4º.-Prazo de duración do procedemento de concesión.
Unha vez rematado o prazo para a presentación de solicitudes, estas serán tramitadas e valoradas de acordo co procedemento establecido nas bases reguladoras, que non poderá ter unha duración superior a 9 meses.
Dentro deste prazo, e dado o carácter de concorrencia competitiva da convocatoria, poderanse realizar mediante publicación no Diario Oficial de Galicia os requirimentos de emenda e corrección de erros nas solicitudes, así como as notificacións das resolucións correspondentes.
Artigo 5º.-Información aos interesados.
1. Sobre este procedemento administrativo, que ten o código IN520A, poderase obter documentación normalizada ou información adicional na Dirección Xeral de Promoción Industrial e da Sociedade da Información a través das seguintes canles:
a) Páxina web oficial da consellería (www.conselleriaiei.org), na súa sección de axudas e na oficina virtual.
b) O teléfono 981 54 55 83 da devandita dirección xeral.
c) O enderezo electrónico axudas.dxpisi@xunta.es
d) Presencialmente.
Así mesmo, para cuestións xerais sobre este ou outros procedementos, poderá facerse uso do teléfono de información xeral da Xunta de Galicia que é o 012 (desde fóra de Galicia o 902 12 00 12).
2. Adicionalmente ao punto anterior, unha vez presentadas as solicitudes, poderán habilitarse canles personalizadas (ver anexo II) de información cos interesados, con independencia dos medios preceptivos de notificación recollidos no artigo 12º das bases reguladoras.
Disposicións derradeiras
Primeira.-Habilitación para o desenvolvemento.
Facúltase a directora xeral de Promoción Industrial e da Sociedade da Información para ditar as resolucións que sexan precisas para o desenvolvemento e aplicación desta orde.
Segunda.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 31 de decembro de 2008.
Fernando Xabier Blanco Álvarez
Conselleiro de Innovación e Industria
ANEXO I
Bases reguladoras para a concesión, en réxime de concorrencia competitiva, das subvencións aos investimentos das empresas en materia das tecnoloxías da información e as comunicacións, no ámbito da Comunidade Autónoma de Galicia para o ano 2009
Artigo 1º.-Obxecto e réxime das subvencións.
1. As subvencións reguladas por estas bases teñen por obxecto promover a realización de actuacións das empresas galegas en materia das tecnoloxías da información e as comunicacións, para o ano 2009.
2. O procedemento de concesión destas subvencións tramitarase en réxime de concorrencia competitiva, e quedará suxeito ao Regulamento (CE) 1998/2006 relativo ás axudas de minimis (DOUE 28-12-2006), así como aos regulamentos (CE) 1080/2006 (DOUE 31-7-2006), 1083/2006 (DOUE 31-7-2006) e 1828/2006 (DOUE 15-2-2007) relativos ao Fondo Europeo de Desenvolvemento Rexional.
3. Segundo o disposto no artigo 1 do citado Regulamento (CE) 1998/2006 relativo ás axudas de minimis (DOUE 28-12-2006), as axudas non poderán concederse ás empresas en crise, así como ás que operen nos sectores seguintes:
-Pesca e acuicultura (produción, transformación e comercialización).
-Produción primaria dos produtos agrícolas que figuran na lista do anexo I do Tratado CE.
-Sector do carbón segundo se define no Regulamento (CE) 1407/2002.
Artigo 2º.-Actuacións subvencionables e non subvencionables.
1. Consideracións xerais sobre as actuacións.
Con carácter xeral e de acordo co establecido no artigo 29 da Lei 9/2007, de 13 de xuño, de subvencións de Galicia (en diante, Lei 9/2007), considéranse gastos subvencionables aqueles que de maneira indubitada respondan á natureza da actividade subvencionable.
Os gastos subvencionables deberán estar realizados e efectivamente pagados entre o 1 de xaneiro de 2009 e a data límite de xustificación establecida no artigo 18 destas bases reguladoras. Todos os investimentos deberán estar plenamente realizados, operativos e verificables na data límite de xustificación do proxecto.
En ningún caso o custo de adquisición dos gastos subvencionables poderá ser superior ao valor de mercado. Así mesmo, a comisión de valoración poderá considerar como non subvencionables, ou limitar a súa porcentaxe en relación ao investimento subvencionable total do proxecto, á vista das solicitudes presentadas, aqueles conceptos que se consideren menos críticos para o normal desenvolvemento da actuación obxecto de axuda ou elementos que se consideren reiterativos doutros acometidos e subvencionados en exercicios anteriores.
Os provedores dos bens ou servizos están suxeitos ás condicións legais sobre a subcontratación de actividades subvencionadas citadas no artigo 17º destas bases reguladoras e, en todo caso, non poderán ser provedores vinculados (ver anexo II) coa entidade solicitante ou cos seus órganos directivos ou xestores. De concorrer a dita circunstancia, os investimentos non resultarán subvencionables.
As empresas poden optar ás distintas actuacións da convocatoria, presentando solicitudes específicas para cada unha das actuacións descritas neste artigo como a), b) c) e d). Cada empresa só poderá presentar unha única solicitude para cada tipo de actuación; no caso de que un mesmo solicitante presente máis dunha solicitude ao mesmo tipo de actuación, só se admitirá a trámite a solicitude que tivese entrada en último lugar ante a Administración.
2. Descrición das actuacións subvencionables.
a) Infraestrutura interna das empresas.
Destinada para que as empresas adopten e utilicen eficientemente as TIC a través de melloras substanciais nos seus sistemas de información. Esta actuación está destinada para as empresas de calquera sector económico, agás o disposto no artigo 1º.3 destas bases reguladoras. Porén, polas especiais características tecnolóxicas das empresas de servizos do sector audiovisual, considéranse tamén investimentos específicos para as empresas deste sector. Poderanse considerar solicitudes en que se recolla:
i) Implantación ou mellora da rede de datos interna da empresa, que pode incluír tamén os elementos físicos necesarios para o acceso a internet.
ii) Investimento en bens de equipamento que supoñan unha mudanza tecnolóxica substancial para as empresas de servizos do sector audiovisual galego, ou que contribúan a consolidar procesos xa iniciados de implantación de tecnoloxías emerxentes neste sector.
* Gastos subvencionables:
-Investimentos en infraestrutura de rede cableada (fibra, cable, tomas de rede e repartidores), que deberán ser como mínimo categoría 6, e acreditarse posteriormente mediante certificación.
-Investimentos en infraestrutura de rede sen fíos (cable, puntos de acceso, encamiñadores), para uso interno pola empresa solicitante.
-Equipamentos de electrónica activa da rede de datos interna (conmutadores, encamiñadores, barreiras de seguranza), que deberán permitir Giga Bit ethernet.
-Armarios bastidores e sistemas de alimentación ininterrompida (SAI) que soporten a electrónica da rede.
-Elementos centrais servidores da rede e dispositivos fixos de almacenamento da información, da rede de datos interna, sempre que se diferencien perfectamente dos gastos non subvencionables.
-Equipos de videoconferencia.
-Adquisición de equipamento para o tratamento da información audiovisual tales como magnetoscopios, dixitalizadoras e mesas de mesturas.
* Gastos non subvencionables:
-Elementos de usuario (ordenadores persoais, terminais, equipamentos portátiles, etc.), ou outras ferramentas hardware (centrais de alarmas, cámaras, controis de acceso ou presenza, impresoras, fotocopiadoras, scaners, caixas rexistradoras, pantallas de televisión, etc.).
-Elementos de funxibles ou removibles (discos, fitas, etc.).
-Licenzas de software.
-Servizos de mantemento ou garantía adicional sobre os equipamentos adquiridos.
-Conceptos tales como cotas de conexión, mantemento ou hospedaxe.
-Obra civil, canalizacións e elementos das instalacións eléctricas.
-Cámaras, ópticas, lentes e adaptadores, equipamentos de iluminación e microfonía, así como accesorios para os elementos anteriores (fundas, maletas, trípodes, etc.).
-Elementos de redes sen fíos que non se destinen para uso interno, senón para prestar servizos de comunicacións electrónicas a terceiros (equipos de radioenlaces, torres, antenas, etc.).
-Calquera gasto que pola súa natureza poida considerarse subvencionable, no cal figuren incluídos e sen cuantificar outros gastos non subvencionables.
-Calquera gasto do que non se achegue documentación económica completa conforme o establecido no artigo 5º destas bases reguladoras.
b) Aplicacións informáticas nas empresas.
Destinada para que as empresas de calquera sector económico, agás o disposto no artigo 1º.3 destas bases reguladoras, adopten e utilicen eficientemente as TIC a través de melloras substanciais nos seus sistemas de información. Poderanse considerar solicitudes de calquera empresa en que se recolla:
i) Implantación de aplicacións informáticas baseadas en código aberto e realizadas a medida para o solicitante, ou adaptación de librarías informáticas baseadas en código aberto (ver o anexo II), destinadas aos sistemas de información e de xestión da empresa solicitante.
ii) Adquisición e implantación de aplicacións informáticas (software) de carácter produtivo (ver o anexo II), segundo o alcance definido nesta convocatoria.
Calquera das aplicacións informáticas anteriormente descritas, cando sexan aplicacións para uso externo accesibles a través da internet, deberán necesariamente cumprir os criterios de funcionamento e os criterios de accesibilidade (ver o anexo II).
* Gastos subvencionables:
-Os correspondentes a contratación externa para os desenvolvementos a medida das aplicacións e as adaptacións en profundidade, sempre que se defina detalladamente o alcance da adaptación ou desenvolvemento, e que se diferencien inequivocamente dos gastos non subvencionables.
-Instalación, migración, posta en funcionamento e formación das citadas aplicacións.
-Licenzas de software de carácter produtivo, segundo o indicado na alínea ii).
* Gastos non subvencionables:
-Páxinas web.
-Elementos de funxibles ou removibles (discos, fitas, etc.)
-Licenzas de software, agás o indicado na alínea ii).
-Gastos de implantacións, desenvolvementos e adaptacións das aplicacións informáticas en que non se identifique e diferencie perfectamente nas ofertas presentadas os gastos en licenzas de software necesarias (librarías dos ERP, bases de datos, software do servidor, etc.), e outros gastos non subvencionables.
-Servizos de mantemento ou garantía adicional sobre as ferramentas de software ou os equipamentos adquiridos.
-Conceptos tales como cotas de conexión, mantemento ou hospedaxe.
-Outros gastos como os de xestión e os de persoal propio aínda que estea dedicado á execución do proxecto.
-Equipamentos físicos (hardware), dado que está prevista a súa consideración como subvencionable nas solicitudes presentadas para a actuación do tipo a) deste artigo infraestrutura interna das empresas.
-Calquera gasto que pola súa natureza poida considerarse subvencionable, no cal figuren incluídos e sen cuantificar outros gastos non subvencionables.
-Calquera gasto do que non se achegue documentación económica completa conforme o establecido no artigo 5º destas bases reguladoras.
c) Apoio ao desenvolvemento do sector das TIC.
Destinadas para que as empresas que desenvolven a súa actividade económica especificamente no ámbito das tecnoloxías da información e as comunicacións, isto é, as empresas TIC, podan xerar e ofertar ao mercado novos produtos e servizos TIC. Poderanse considerar solicitudes en que se recolla:
i) Desenvolvemento de aplicacións informáticas baseadas en código aberto.
Neste tipo de actuación deberá identificarse claramente a licenza de código aberto (ver o anexo II) escollida tanto para o código fonte e binarios como para a documentación de uso e desenvolvemento por terceiros. Cando así o establezan as cláusulas da licenza escollida, o beneficiario deberá facilitar o acceso público ao código fonte da aplicación informática desenvolvida e á documentación axeitada para o seu uso por terceiros, empregando os seus medios propios ou outros medios privados ou públicos, como por exemplo o repositorio público galego de software libre (
http://forxa.mancomun.org
).
ii) Desenvolvemento de novos produtos ou servizos TIC, que sexan propiedade do solicitante, e que estean suxeitos a un pagamento por uso, licenza ou adquisición, por parte de terceiros. Poderán considerarse novas versións ou evolucións substanciais de produtos anteriores xa desenvolvidos e comercializados con anterioridade, debendo, neste caso, acreditar as funcionalidades existentes no produto actual, así como a evolución e mellora que se pretende acadar na nova versión que se propón.
Neste tipo de actuacións será obxecto de especial consideración, sempre segundo os criterios de valoración recollidos nestas bases reguladoras, o contido da memoria técnica do proxecto e, particularmente, a información específica sobre estas actuacións, que se recolle no número 3 do modelo de memoria técnica (ver o anexo II), sobre a descrición que faga o solicitante sobre a súa experiencia, a situación do mercado, a identificación de clientes reais e potenciais, o prezo de venda estimado do seu novo produto ou servizo, así como a descrición da metodoloxía ou métrica que hai que empregar no desenvolvemento.
Calquera das aplicacións informáticas anteriormente descritas, cando sexan aplicacións para uso externo accesibles a través da internet, deberán necesariamente cumprir os criterios de accesibilidade (ver o anexo II).
* Gastos subvencionables:
-Adquisición de equipamentos informáticos centrais e de usuario e equipamentos de rede interna necesarios para a execución do proxecto.
-Custo de persoal técnico propio, con relación laboral, con dedicación ao proxecto. Considerarase a parte proporcional dedicada ao proxecto da nómina, gastos sociais ou pagas extras efectivamente pagadas dentro dos prazos considerados.
-No caso de microempresas, tamén se considerarán os custos do persoal técnico que, sendo propio da empresa solicitante, deba figurar no réxime especial de traballadores autónomos debido á normativa aplicable aos representantes legais das empresas e aos socios traballadores. Considerarase a parte proporcional dedicada ao proxecto da nómina pagada, cun límite na subvención mensual por este concepto para estes traballadores autónomos do dobre do salario mínimo interprofesional.
-Servizos e colaboracións externas dedicadas ao proxecto co límite máximo do 20% do investimento subvencionable.
* Gastos non subvencionables:
-Licenzas de software.
-Custos de persoal directivo, xerencial ou administrativo, así como os de persoal que non se encontre vinculado coa empresa mediante relación laboral (réxime xeral da Seguridade Social), agás as excepcións sinaladas para o persoal técnico nas microempresas, ou aquel en que a categoría laboral ou posto de traballo que desempeñe na empresa non se corresponda co labor técnico indicado na solicitude.
-Outras ferramentas hardware.
-Elementos de funxibles ou removibles (discos, fitas, etc.) ou gastos xerais.
-Servizos de mantemento ou garantía adicional sobre os equipamentos adquiridos.
-Conceptos tales como cotas de conexión, mantemento ou hospedaxe.
-Gastos de formación, dado que está prevista a súa consideración como subvencionable nas solicitudes presentadas para a actuación do tipo d) deste artigo formación técnica e promoción do sector das TIC.
-Calquera gasto que pola súa natureza se poida considerar subvencionable, no cal figuren incluídos e sen cuantificar outros gastos non subvencionables.
-Calquera gasto de que non se achegue documentación económica completa conforme o establecido no artigo 5º destas bases reguladoras.
d) Formación técnica e promoción do sector das TIC.
Destinadas para que as empresas que desenvolven a súa actividade económica especificamente no ámbito das tecnoloxías da información e as comunicacións, isto é, as empresas TIC, poidan xerar e ofertar ao mercado novos produtos e servizos TIC. Poderanse considerar solicitudes en que se recolla:
i) Presenza da empresa TIC e do seu persoal propio en foros especializados de comercialización, formación tecnolóxica ou estandarización, tanto en calidade de visitantes profesionais como expositores.
ii) Asistencia do persoal propio da empresa TIC a cursos de formación especializada nos medios de produción necesarios para o desenvolvemento dos seus produtos e servizos.
iii) Actividades de promoción dos servizos e produtos da empresa TIC entre os seus clientes.
Nesta actuación entenderase por persoal propio da empresa TIC o que está vinculado coa empresa mediante relación laboral (e que, por tanto, figura no réxime xeral da Seguridade Social). Tamén, no caso de microempresas, se entenderá por persoal propio aqueles traballadores autónomos (que, por tanto, figuran nese réxime especial da Seguridade Social) que son propios da empresa solicitante debido á normativa aplicable aos representantes legais das empresas e aos socios traballadores.
* Gastos subvencionables:
-Gastos de inscrición ou matrícula do persoal propio da empresa solicitante nos foros e cursos especializados.
-Gastos de viaxe en medios de transporte público (avión clase turista, tren ou autobús).
-Gastos de aloxamento, desprazamento e manutención durante o evento. Poderá considerarse un máximo de 100 /día por persoa. Exclusivamente neste tipo de gasto aceptarase unha estimación inicial por parte do solicitante sen que teñan que achegarse ofertas dos provedores segundo o establecido no artigo 5º destas bases reguladoras, con independencia da posterior xustificación do gasto.
-Gastos de presenza como expositor nos foros especializados. Poderá subvencionarse aluguer de espazo, mobiliario e servizos que se presten durante o foro.
-Gastos de persoal propio asistente ao evento. Considerarase a parte proporcional dedicada ao proxecto (nómina, gastos sociais e pagas extras) efectivamente pagada dentro dos prazos considerados.
-No caso de microempresas, tamén se considerarán os custos do persoal técnico que, sendo propio da empresa solicitante, deba figurar no réxime especial de traballadores autónomos debido á normativa aplicable aos representantes legais das empresas e aos socios traballadores. Considerarase a parte proporcional dedicada ao proxecto da nómina pagada, cun límite na subvención mensual por este concepto para estes traballadores autónomos do dobre do salario mínimo interprofesional.
-Gastos de servizos de formación que realizarán terceiros na sede da empresa solicitante.
-Elaboración de material promocional, tal como catálogos, folletos, copias de demostración, en calquera soporte, mesmo campañas ou insercións en medios de comunicación, ou envíos postais.
-Gastos de roldas de negocios ou accións demostrativas aos clientes reais ou potenciais.
* Gastos non subvencionables:
-Custos de operación, gastos periódicos ou xenéricos da actividade da empresa.
-Axudas de custo, desprazamentos en vehículo particular ou da empresa, e calquera gasto persoal non xustificado contra factura.
-Calquera gasto, que pola súa natureza poida considerarse subvencionable, no cal figuren incluídos e sen cuantificar outros gastos non subvencionables.
-Calquera gasto do que non se achegue documentación económica completa conforme o establecido no artigo 5º destas bases reguladoras, agás a excepción sinalada para os gastos de aloxamento, desprazamento e manutención durante o evento.
Artigo 3º.-Financiamento e concorrencia.
1. Para a concesión das axudas propias das actuacións que se convocan e que terán a modalidade de subvención, destinaranse os créditos correspondentes ás aplicacións orzamentarias que se mencionan, cofinanciadas nun 80% polo Fondo Europeo de Desenvolvemento Rexional (Feder), coa seguinte distribución:
Ver referencia pdf "01100D011P092.PDF"
Este importe consignarase aos diferentes tipos de actuacións subvencionables recollidos no artigo anterior destas bases reguladoras, de acordo coa seguinte desagregación:
Ver referencia pdf "01100D011P092.PDF"
No caso de que non exista suficiente número de solicitudes viables, á vista da documentación dispoñible ou como resultado da valoración obtida, coas cales se esgote o crédito consignado para algún dos tipos de actuación aquí recollidos, o crédito sobrante poderá dedicarse a algunha ou algunhas das restantes actuacións.
Este importe entenderase máximo sen prexuízo de ulteriores variacións producidas como consecuencia da existencia dunha maior dispoñibilidade orzamentaria, o que poderá dar lugar á concesión de máis subvencións de acordo coa orde de prelación de solicitantes que resulte de aplicación dos criterios do artigo 10º destas bases reguladoras.
Con carácter xeral, baixo esta convocatoria poderá concederse a un mesmo solicitante unha subvención de ata 80.000 , nun ou en varios proxectos subvencionados.
Con carácter particular, para as solicitudes de axuda presentadas ás actuacións específicas para o sector TIC (alíneas c) e d) do artigo 2º.2 das bases reguladoras) esta contía poderá acadar ata 160.000  cando o solicitante sexa unha factoría de software e acredite que está certificado ou en condicións de certificarse antes da data límite de xustificación do proxecto baixo o estándar internacional do modelo de madurez da capacidade para o desenvolvemento de software (CMM), cando menos a un nivel 2 do estándar.
Neste réxime de axudas é de aplicación a clasificación das Pemes (ver anexo II) segundo a normativa da Unión Europea, para os efectos de calcular as porcentaxes máximas de axuda.
2. Con carácter xeral, as axudas poderán acadar ata o 40% dos investimentos subvencionables recollidos nunha solicitude. Esta porcentaxe poderá elevarse cos seguintes incrementos:
-Ata un 10% adicional, para as solicitudes baseadas en código aberto.
-Ata un 10 ou 20% adicional, para as Pemes, (ata un 10% para as solicitudes presentadas por medianas empresas e ata un 20 % para as pequenas empresas e microempresas).
3. Ao estar este réxime de axudas suxeito ao Regulamento (CE) 1998/2006 relativo ás axudas de minimis (DOUE 28-12-2006), deberase garantir que, no caso de recibir o beneficiario outras axudas baixo este réxime de minimis, non se supera o límite de 200.000  nun período de tres exercicios fiscais. Polo que respecta ás axudas ás empresas que operan no sector do transporte por estrada, este límite fíxase en 100.000 . Estes límites aplicaranse independentemente da forma da axuda de minimis ou do obxectivo perseguido. O período determinarase tomando como referencia os dous exercicios fiscais anteriores e o exercicio fiscal en curso, de acordo co establecido no artigo 2 do citado regulamento.
4. As axudas previstas nesta orde serán incompatibles, para os mesmos gastos subvencionables, con calquera outra das reguladas por esta mesma consellería.
Artigo 4º.-Beneficiarios.
Poderán ser beneficiarios das subvencións, sen prexuízo de reuniren os demais requisitos establecidos nestas bases reguladoras, as empresas privadas, con personalidade xurídica validamente constituídas no momento de presentación das solicitudes, que realicen actividades con ánimo de lucro, así como os empresarios individuais que teñan a súa sede social ou algún centro de traballo na Comunidade Autónoma de Galicia, que reúnan os requisitos establecidos en cada un dos tipos de actuación subvencionables definidos no artigo 2 destas bases reguladoras. Os beneficiarios deberán reunir os requisitos que fundamentan a concesión, así como os demais que se prevexan nesta orde e na normativa aplicable.
Non poderán ser beneficiarias as agrupacións de persoas físicas ou xurídicas, as comunidades de bens ou calquera outro tipo de unidade que careza de personalidade xurídica propia, aínda que realice actividade empresarial.
Non poderán obter a condición de beneficiario aqueles en que concorra algunha das circunstancias previstas no artigo 10 da Lei 9/2007, do 13 de xuño, de subvencións de Galicia. A acreditación de non estaren incursos en ditas prohibicións realizarase mediante declaración responsable do interesado, con independencia das comprobacións que preceptivamente deba efectuar o órgano xestor.
Artigo 5º.-Solicitudes.
1. As solicitudes para participar no procedemento de concesión da subvención presentaranse nos lugares e prazo que se indican no artigo 3º da orde de convocatoria.
2. As solicitudes estarán compostas polos formularios normalizados e o resto da documentación definida neste artigo. Nalgúns casos a documentación poderá identificaranse polo solicitante como información accesible (ver o anexo II), de xeito que a Dirección Xeral de Promoción Industrial e da Sociedade da Información poderá acceder á dita documentación, sen que sexa presentada polo solicitante. Tamén é recomendable á hora de presentar as solicitudes ter en consideración as recomendacións ambientais (ver anexo II) que indica o órgano xestor. Considerando o anterior, as solicitudes deberán estar compostas pola seguinte documentación, da cal se presentará un único exemplar:
2.1. Formularios normalizados de solicitude obtidos a través da aplicación informática sinalada no artigo 2º da convocatoria, e que só terán validez se están debidamente asinados polo/s representante/s legal/is da entidade correspondente:
2.1.a. Anexo III (modelo normalizado da solicitude, 7 follas).
2.1.b. Anexo IV (modelo de declaracións expresas, 1 folla).
Estes formularios normalizados presentaranse sen engadir novos datos e sen realizar emendas nin riscaduras no seu formato orixinal, o que será causa de inadmisión a trámite.
2.2. Documentación xurídico-administrativa da empresa solicitante. Identificarase como información accesible (ver o anexo II) ou, en caso contrario, presentarase orixinal ou copia compulsada da seguinte documentación:
2.2.a. CIF da entidade solicitante en vigor. Se o CIF a presentar dispón de código electrónico de verificación coa AEAT, poderá presentar documento sen compulsar.
2.2.b. Documento acreditativo de que a persoa que asina a solicitude representa a entidade solicitante, agás no caso de empresarios individuais. Poderá xustificarse achegando un certificado expedido polo Rexistro Mercantil ou outros rexistros públicos necesario para ter personalidade xurídica (Rexistro de Cooperativas, etc.) en que se identifique os representantes ou apoderados da entidade solicitante, así como o alcance da dita representación e vixencia. De non achegarse o dito certificado, deberá achegarse a escritura pública de outorgamento do poder ou, de ser o caso, o do nomeamento do representante, debendo estar en vigor na data de presentación da solicitude e presentarse íntegra, debendo figurar expresamente a súa inscrición no rexistro que legalmente lle puider corresponder.
2.3. Documentación técnica relativa ao proxecto, consistente en:
Memoria técnica (ver o anexo II) explicativa, en que se detallarán todos os aspectos inherentes ao desenvolvemento do proxecto e que serán obxecto de valoración competitiva. Para facilitar a súa elaboración, así como a súa valoración, recoméndase seguir o índice de contidos que se achega no anexo indicado.
Esta memoria técnica presentarase con carácter voluntario para mellorar a explicación do proxecto. No caso de que o solicitante non presente dentro do prazo de presentación de solicitudes unha memoria técnica explicativa, entenderase que solicita a valoración do seu proxecto coa información dispoñible nos formularios normalizados e na documentación económica que se describen neste artigo.
2.4. Documentación económica identificativa das contías dos investimentos.
Segundo o artigo 29 da Lei 9/2007, do 13 de xuño, de subvencións de Galicia, no caso de que o importe do investimento (sen IVE) supere a contía de 12.000 euros, o solicitante deberá obter e achegar copia de, como mínimo, 3 ofertas de diferentes provedores con carácter previo á contracción de compromiso para a prestación do servizo ou a entrega do ben. Considerando o anterior, deberá achegarse a documentación disposta nos parágrafos seguintes:
2.4.a. En todo caso, copia ordenada de todos e cada un dos orzamentos e ofertas detalladas dos investimentos sobre os cales se solicita a axuda, obtidos dos provedores seleccionados polo solicitante, con independencia da contía dos investimentos. Non terán a consideración de orzamentos, as estimacións de gastos realizadas polo solicitante e que carezan do soporte da oferta do provedor ou tarifa oficial do gasto.
2.4.b. Se o orzamento ou oferta superase a contía de 12.000 , deberase achegar ademais unha copia ordenada de todos e cada un dos orzamentos e ofertas que non foron seleccionadas polo solicitante para a realización do proxecto (2 como mínimo por investimento).
2.4.c. Así mesmo, se o orzamento ou oferta superase a contía de 12.000 , deberá achegarse unha memoria económica xustificativa da elección dos provedores, se concorre calquera destas circunstancias:
-Cando a elección do provedor non recaia na oferta económica máis vantaxosa das tres que, como mínimo, obtivo o solicitante.
-Cando polas especiais características dos gastos subvencionables non exista no mercado suficiente número de entidades que o subministren ou presten, e non se puider acreditar o previsto no punto 2.4.b. anterior. Este feito terá que ser alegado e acreditado expresamente polo solicitante presentando dentro desta memoria económica un certificado expedido polo provedor en que se recolla que é o único provedor existente no Estado. O órgano xestor poderá non aceptar tal circunstancia se considera que non está debidamente motivada ou non queda debidamente acreditada a súa xustificación.
-Cando o gasto se realizase con anterioridade á solicitude de subvención, feito que se acreditará nesta memoria xustificativa mediante factura co seu correspondente pagamento.
Non existe a obriga de presentar esta memoria xustificativa cando a elección do provedor recaia na oferta económica máis vantaxosa das tres que, como mínimo, obtivo o solicitante.
2.4.d. De ser o caso, en actuacións con gastos de persoal subvencionable, descrición detallada dos datos e custos do persoal asignado ao proxecto, incluíndo:
-Nome e apelidos do traballador (agás que aínda non estea contratado).
-Copia simple dunha nómina do traballador (agás que aínda non estea contratado).
-Categoría laboral e posto de traballo que desempeña na empresa, de acordo co seu contrato e nómina.
-Titulación técnica.
-Función a desenvolver no proxecto.
-Tempo e porcentaxe de dedicación ao proxecto.
-Salario bruto mensual.
-Custo total imputado ao proxecto.
As ofertas presentadas, os provedores elixidos e os datos dos recursos humanos supoñen unha documentación vinculante para o desenvolvemento do proxecto no caso de ser beneficiario da axuda. Non se considerarán subvencionables, parcial ou totalmente, aqueles investimentos de que non se presente documentación económica completa conforme o aquí recollido.
2.5. Certificados acreditativos de estar ao día nas obrigas coas administracións públicas.
Como caso xeral, estes certificados poden identificarse como información accesible (ver o anexo II) e non teñen que ser presentados. Excepcionalmente, no caso de que o solicitante denegue expresamente a autorización para acceder á dita información, deberá achegar xunto coa solicitude a seguinte documentación (orixinal ou copia compulsada) que deberá estar en vigor:
2.5.a. Certificado acreditativo de estar ao día nas súas obrigas coa Axencia Estatal da Administración Tributaria.
2.5.b. Certificado acreditativo de estar ao día nas súas obrigas coa Tesouraría Xeral da Seguridade Social.
2.5.c. Certificado acreditativo de estar ao día nas súas obrigas e de que non ten pendente de pagamento ningunha outra débeda, por ningún concepto, coa Administración pública da Comunidade Autónoma de Galicia.
Se o certificado dispón de código electrónico de verificación coa administración pública correspondente, poderá presentarse o dito documento sen compulsar.
No caso de que o solicitante deba presentar estes certificados na fase de emenda, logo de que a consulta polo órgano xestor non obtivese resultado favorable, a data de expedición dos certificados pola administración correspondente deberá ser posterior á data de consulta polo órgano xestor, o que se comunicará no requirimento de emenda da documentación.
Artigo 6º.-Consentimentos e autorizacións.
1. A presentación da solicitude implica o coñecemento e a aceptación do contido da convocatoria e das bases reguladoras, así como a asunción da veracidade dos datos nela recollidos e a responsabilidade sobre a inclusión dos ditos datos, mesmo a responsabilidade que se asume por posibles erros realizados a título de simple neglixencia.
2. De conformidade co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da subvención consente expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, no devandito rexistro, feito que terá lugar agás nos supostos legalmente establecidos
3. De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, esta consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web, coas excepcións previstas no artigo 15.2º d) da Lei 9/2007, do 13 de xuño, de subvencións de Galicia.
4. Para os efectos da documentación definida nesta orde como información accesible, de conformidade co artigo 20.3º da Lei 9/2007, do 13 de xuño, de subvencións de Galicia, a presentación da solicitude de subvención comportará a autorización ao órgano xestor para solicitar as certificacións que deben emitir a Axencia Estatal da Administración Tributaria, a Tesouraría Xeral da Seguridade Social e a consellaría competente en materia de economía e facenda da Xunta de Galicia. Non obstante, o solicitante poderá denegar expresamente a dita autorización.
Igualmente, de conformidade co mesmo artigo 20.3 da Lei 9/2007, se o solicitante identifica certa documentación como información accesible, a presentación da solicitude implica a autorización ao órgano instrutor para acceder a esa documentación.
5. Adicionalmente ao xa indicado neste artigo, no anexo IV, que forma parte dos formularios normalizados inclúense declaracións expresas sobre os datos do solicitante e as condicións que consente ou autoriza.
Artigo 7º.-Órganos competentes.
A Dirección Xeral de Promoción Industrial e da Sociedade da Información será o órgano competente para a instrución do procedemento de concesión da subvención, correspondendo ao conselleiro de Innovación e Industria ditar a resolución que corresponda.
Artigo 8º.-Instrución dos procedementos.
1. De conformidade co establecido no artigo 71 da Lei 30/1992, se a solicitude non reúne algún dos requisitos exixidos nestas bases reguladoras ou na correspondente convocatoria, requirirase o interesado para que, nun prazo de dez días hábiles, emende a falta ou achegue os documentos preceptivos. Neste requirimento farase indicación expresa de que, se así non o fixer, se terá por desistido na súa petición, logo da correspondente resolución.
Este requirimento de emenda tamén se fará da documentación identificada polo solicitante como información accesible (ver o anexo II) se logo das xestións efectuadas polo órgano xestor se obtiver un resultado negativo da dita información, ou non for válida, ou con erros ou inexistente nos termos identificados inicialmente polo solicitante. Nestes casos o solicitante deberá responder ao requirimento achegando a dita documentación orixinal ou copia cotexada.
2. Por tratarse dun procedemento de concorrencia competitiva, e de conformidade co establecido nos artigos 59.6º b), 60 e 61 da Lei 30/1992, os requirimentos citados de emenda ou subsanación poderanse facer mediante publicación no DOG, e producirán os mesmos efectos que a notificación individualizada. A dita publicación tamén se realizará no taboleiro electrónico de anuncios da páxina web da Consellería de Innovación e Industria, ao cal se remitirá desde o texto publicado no DOG, podéndose facer indicación de que os seguintes actos administrativos deste procedemento serán notificados a través do citado taboleiro. Se a instrución do procedemento o aconsellar, o órgano competente poderá substituír esta publicación no DOG e na web pola notificación individualizada de conformidade co establecido no artigo 59 da Lei 30/1992.
3. Sen prexuízo do disposto nos parágrafos anteriores, poderá requirirse ao solicitante que achegue cantos datos, documentos complementarios e aclaracións resulten necesarios para a tramitación e resolución do procedemento.
4. Unha vez revisadas as solicitudes e as emendas feitas, aqueles expedientes administrativos que reúnan todos os requisitos e a documentación necesaria serán remitidos á comisión encargada da súa valoración, de acordo co establecido no artigo seguinte.
5. Os expedientes que non cumpran as exixencias contidas nestas bases ou na normativa de aplicación, ou que non conteñan a documentación necesaria, quedarán á disposición do órgano instrutor para que formule a proposta de resolución de inadmisión, na cal se indicarán as causas desta.
Artigo 9º.-Comisión de valoración.
1. A comisión de valoración será o órgano colexiado encargado de valorar as solicitudes de acordo cos criterios obxectivos fixados no artigo seguinte, así como de propoñer a concesión ou denegación da/s subvención/s aos interesados.
2. A composición da comisión de valoración será a seguinte:
a) Presidenta: a directora xeral de Promoción Industrial e da Sociedade da Información.
b) Dous vogais: o subdirector xeral de Desenvolvemento da Sociedade da Información e a xefa do Servizo de Desenvolvemento da Sociedade da Información.
c) Secretario: un funcionario da Dirección Xeral de Promoción Industrial e Sociedade da Información.
3. Os suplentes serán designados pola presidenta da comisión de valoración.
4. A comisión poderá estar asistida por expertos externos.
5. Así mesmo, a comisión poderá dispoñer a constitución dunha subcomisión técnica para os efectos de colaborar na revisión e valoración dos documentos achegados xunto coa solicitude. Tanto os membros da comisión como os membros da subcomisión técnica poderán percibir axudas de custo por asistencias e axudas para gastos de locomoción por concorrer ás sesións conforme o Decreto 144/2001, do 7 de xuño (DOG do 25 de xuño).
6. Na proposta de concesión que formule a comisión figurarán de xeito individualizado os solicitantes propostos para obter a subvención, especificándose a avaliación que lles corresponde segundo os criterios recollidos no artigo seguinte. Así mesmo, indicarase o importe da subvención para cada un deles, ata esgotar o crédito dispoñible nos diferentes tipos de actuacións subvencionables recollidos nestas bases reguladoras.
7. O resto das solicitudes quedará en reserva para seren atendidos ben co crédito que quedase libre por producirse algunha renuncia ou modificación nos proxectos inicialmente subvencionados, ben co incremento do crédito orzamentario destinado a esta subvención. Para estes efectos poderán realizarse sucesivas propostas de resolución conforme o sinalado neste artigo.
8. Sen prexuízo do recollido nos puntos anteriores, á vista da documentación dispoñible ou como resultado da valoración obtida, a comisión de valoración poderá considerar como non viable técnica, económica ou financeiramente un proxecto presentado, ben parcialmente ou ben na súa totalidade. Nese caso, eses investimentos non serían subvencionables.
9. A comisión de valoración, con carácter xeral para todos os proxectos presentados, poderá establecer límites máximos de investimento subvencionable naqueles conceptos en que xustificadamente se considere necesario, segundo criterios de máxima eficiencia na asignación de recursos.
Artigo 10º.-Criterios de valoración.
Os proxectos ou actuacións que se presenten deberán ser técnica, económica e financeiramente viables e os criterios de avaliación que servirán de base para a determinación da preferencia na concesión da subvención, relacionados por orde decrecente de importancia e dentro de cada tipo de actuación subvencionable, serán os seguintes:
a) Calidade técnica e grao de modernización empresarial ou sectorial que se acadará coas solucións propostas (de 0 a 30 puntos).
Descrición das solucións tecnolóxicas e novidades técnicas que presentan. Nivel de modernización e posibilidades de evolución futuras dos investimentos. Emprego de metodoloxías, certificacións ou estándares de calidade, na execución dos investimentos. De ser o caso, sector a que vai destinado e os beneficios que se acadarán a nivel sectorial.
b) Impulso do código aberto (de 0 a 25 puntos).
Nivel de uso ou de desenvolvemento de ferramentas de código aberto na execución dos investimentos. Particularmente este criterio non será de aplicación nas solicitudes presentadas para infraestrutura interna das empresas para a sociedade da información (artigo 2º.2 a) das bases reguladoras).
c) Grao de definición e madurez (de 0 a 15 puntos).
Concreción e clareza da memoria técnica do proxecto e das ofertas económicas presentadas, e a súa adecuación ás actuacións da convocatoria. Descrición da programación temporal e recursos humanos dedicados. Exposición da situación actual e grao de mellora que se pretenden acadar co proxecto.
d) Capacidade técnica e económica da empresa solicitante (de 0 a 15 puntos).
Dimensionamento dos custos e persoal dedicado ao proxecto fronte ao funcionamento global da empresa. Repercusión sobre o emprego e a facturación. Dispoñibilidade por parte da empresa solicitante de certificacións, en vigor, en materia de xestión da calidade, ambiente, seguranza da información ou desenvolvemento de software (este último no caso das empresas do sector TIC).
e) Emprego da lingua galega no desenvolvemento do proxecto (de 0 a 10 puntos).
Compromiso de utilización da lingua galega en todas as relacións que o interesado manteña coa Administración autonómica, así como en todos os elementos que deriven da materialización das actuacións subvencionables (tales como textos embebidos no código de programa que documentan a programación, programas, manuais, cursos, publicidade, etc), de acordo co establecido no artigo 6.3º da Lei 3/1983, do 15 de xuño, de normalización lingüística. Este compromiso recóllese, con carácter voluntario, no anexo IV.
f) Solicitude presentada correctamente, sen que sexa necesaria a súa rectificación nin petición de documentación complementaria (5 puntos).
Para os efectos de aplicación deste criterio, non se consideraría rectificación se o solicitante se tiver acollido á posibilidade de identificar inicialmente a documentación como información accesible (ver o anexo II), se logo das xestións efectuadas polo órgano xestor se obtiver un resultado negativo da dita información, ou non for válida, ou con erros ou inexistente nos termos identificados inicialmente polo solicitante.
Artigo 11º.-Audiencia.
1. Instruído o procedemento, e inmediatamente antes de redactar a proposta de resolución, porase de manifesto aos interesados para que, nun prazo de dez días, poidan formular alegacións e presentar os documentos e xustificacións que coiden pertinentes.
2. Porén, poderase prescindir do trámite a que se refire o número anterior cando non figuren no procedemento nin se vaian ter en conta na resolución outros feitos nin outras alegacións ou probas que as aducidas polo interesado.
Artigo 12º.-Resolución e notificación.
1. Unha vez concluído o trámite de audiencia, a comisión de valoración formulará a proposta de resolución, que se elevará, a través do órgano instrutor, ao conselleiro.
2. O conselleiro, á vista da proposta, ditará a correspondente resolución, que deberá estar debidamente motivada e expresará, cando menos, a actuación que se subvenciona e o seu custo, así como a subvención concedida e a súa contía ou, se for o caso, a causa de denegación.
En ningún caso o importe da subvención concedida poderá superar o custo da actividade que desenvolverá o beneficiario ou, se for o caso, a porcentaxe máxima do investimento subvencionable legalmente establecido.
3. O prazo máximo para resolver e notificar a resolución ao interesado será de 9 meses contados a partir do seguinte ao da publicación da orde de convocatoria no Diario Oficial de Galicia. Se transcorrer o prazo máximo para resolver sen que se ditar resolución expresa, os interesados poderán entender desestimadas as súas solicitudes por silencio administrativo.
4. Todas as resolucións serán notificadas de acordo co establecido na Lei 30/1992, do 26 de novembro.
Non obstante, e de conformidade co establecido no artigo 59.6º b) da indicada lei, poderase substituír a notificación individual pola publicación no Diario Oficial de Galicia e na páxina web Consellería de Innovación e Industria. Nesta publicación especificarase a data da convocatoria, o beneficiario, a cantidade concedida e a finalidade da subvención outorgada. Coa publicación no DOG poderá remitirse aos beneficiarios para consultaren información detallada da resolución nun taboleiro da citada web.
As solicitudes desestimadas notificaranse individualmente, con indicación das causas de desestimación. Non obstante, poderase substituír a dita notificación individual pola publicación no DOG coa indicación de que os non beneficiarios consulten a información detallada da súa resolución nun taboleiro da citada web.
Artigo 13º.-Réxime de recursos.
As resolucións ditadas ao abeiro da correspondente orde de convocatoria poñerán fin á vía administrativa e contra elas poderán interpoñerse os seguintes recursos, sen prexuízo de que os interesados poidan exercer calquera outro que consideren procedente:
a) Recurso potestativo de reposición ante o conselleiro de Innovación e Industria, no prazo dun mes contado a partir do día seguinte ao da notificación da resolución, se esta for expresa, ou de tres meses contados a partir do seguinte a aquel en que se producir o acto presunto.
b) Recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación da resolución, se esta for expresa, ou de seis meses contados a partir do seguinte a aquel en que se producir o acto presunto.
Artigo 14º.-Modificación da resolución.
1. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
2. Cando por circunstancias técnicas sexa imprescindible variar o contido específico dos investimentos ou os prazos recollidos no proxecto inicial, o órgano competente para a concesión da axuda poderá acordar a modificación da resolución por instancia do beneficiario, debendo cumprirse os seguintes requisitos:
a) Que a actividade, conduta ou modificación do proxecto estea comprendida dentro da finalidade desta orde.
b) Que se acredite a inexistencia de prexuízo a terceiros/as.
c) Que os novos elementos e as circunstancias que motiven a modificación, de teren concorrido na concesión inicial, non supuxesen a denegación da axuda ou subvención.
3. O beneficiario deberá solicitar a dita modificación mediante instancia dirixida ao conselleiro de Innovación e Industria, acompañada da documentación acreditativa do cumprimento dos requisitos reflectidos no punto anterior, así como novo exemplar actualizado e asinado do anexo IV de declaracións expresas do solicitante, dispoñendo de prazo para esta solicitude ata o 17 de setembro de 2009, inclusive. Se non o fixer, implicará a perda da subvención afectada pola modificación, e no caso que isto implique unha variación substancial do proxecto inicial, a perda total da subvención concedida.
4. As modificacións que se refiran exclusivamente ao cambio de provedores na adquisición de bens físicos inventariables poderán solicitarse ata a mesma data de xustificación recollida no artigo 18º, debéndose achegar xunto coa solicitude de modificación un novo exemplar actualizado e asinado do anexo IV.
5. A conformidade expresa da Consellería de Innovación e Industria coas mencionadas modificacións requirirá informe favorable da Dirección Xeral de Promoción Industrial e Sociedade da Información e só será outorgada cando non se alteren significativamente o proxecto inicial e se cumpran os requisitos antes indicados.
6. O acto polo que se acorde ou se denegue a modificación da resolución será ditado polo conselleiro de Innovación e Industria logo da instrución do correspondente expediente en que se dará audiencia ao interesado nos termos previstos no artigo 11 destas bases reguladoras.
Artigo 15º.-Aceptación e renuncia.
Sen prexuízo dos recursos que procedan contra a resolución de concesión, transcorridos quince días naturais desde a notificación ou publicación desta sen que o interesado comunicase expresamente a súa renuncia á subvención, entenderase que a acepta e desde ese momento adquirirá a condición de beneficiario.
A renuncia á subvención poderase facer axustándose ao modelo que se inclúe como anexo V, así como por calquera outro medio que permita a súa constancia, de acordo co establecido no artigo 91 da Lei 30/1992.
No caso de que se comunicase a renuncia, o conselleiro ditará a correspondente resolución nos termos do artigo 42.1º da Lei 30/1992.
Artigo 16º.-Obrigas dos beneficiarios.
Son obrigas dos beneficiarios:
a) Realizar a actividade ou adoptar o comportamento que fundamente a concesión da subvención
b) Acreditar, ante a entidade concedente, a realización da actividade ou a adopción do comportamento que fundamente a axuda, así como dos requisitos ou condicións que determinen a concesión da axuda, no prazo sinalado na convocatoria ou excepcionalmente o que se sinale na resolución cando esta sexa consecuencia da estimación dun recurso potestativo de reposición.
c) Acreditar con anterioridade a terse ditado a proposta de resolución de concesión, así como antes das correspondentes propostas de pagamento, que se atopa ao día nas súas obrigas tributarias estatais e autonómicas e da Seguridade Social e que non ten pendente de pagamento ningunha outra débeda, por ningún concepto, coa Administración pública da comunidade autónoma. No caso de que as actuacións de oficio levadas a cabo polo órgano instrutor, consonte o artigo 20.3º da Lei 9/2007, do 13 de xuño, de subvencións de Galicia, desen como resultado que o solicitante ou o beneficiario ten débedas ou obrigas con algunha destas administracións, requirirase ao solicitante ou beneficiario que regularice a situación e presente por si mesmo o correspondente certificado.
d) Someterse ás actuacións de comprobación que deba efectuar o órgano concedente, ás de fiscalización e control que corresponde á Intervención Xeral da Comunidade Autónoma en relación coa axuda concedida, ás previstas na lexislación do Tribunal de Contas e do Consello de Contas e, se é o caso, ás dos servizos financeiros da Comisión Europea e do Tribunal de Contas Europeo.
e) Comunicar á entidade concedente a obtención de subvencións, axudas, ingresos ou recursos que financien as actividades subvencionadas, así como a modificación das circunstancias que fundamentasen a concesión da subvención. Por estar esta convocatoria suxeita ao réxime de minimis, tamén deberá comunicar calquera axuda obtida polo beneficiario baixo este réxime neste ano fiscal e nos dous anteriores. Estas comunicacións deberán efectuarse tan pronto como se coñezan e, en todo caso, con anterioridade á xustificación da aplicación dada aos fondos percibidos.
f) Dispor dos libros contables, rexistros dilixenciados e demais documentos debidamente auditados nos termos exixidos pola lexislación mercantil e sectorial aplicable ao beneficiario en cada caso, coa finalidade de garantir o adecuado exercicio das facultades de comprobación e control.
g) Manter os investimentos subvencionados e conservar toda a documentación relacionada coa axuda outorgada e a aplicación dos fondos recibidos, durante un período de cinco anos desde a súa concesión, segundo o disposto na alínea d) da disposición adicional segunda do Decreto 287/2000. Esta condición non impedirá a substitución de instalacións ou equipamentos que queden obsoletos, dentro dese prazo de cinco anos, debido á rápida evolución da tecnoloxía, sempre que a actividade económica se manteña en Galicia durante este período mínimo.
h) Proceder ao reintegro total ou parcial dos fondos percibidos, no suposto de incumprimento das condicións establecidas para a súa concesión, nos supostos previstos no artigo 33 da Lei 9/2007, de subvencións de Galicia.
i) Os beneficiarios deberán dar a adecuada publicidade do carácter público do financiamento en todas as actuacións que deriven da execución do proxecto, en cumprimento do artigo 15.3º da Lei 9/2007, de subvencións de Galicia e do Regulamento (CE) 1828/2006 (DOUE 15-2-2007). En concreto as entidades beneficiarias de axudas deberán facer constar, na súa publicidade ou na información que xeren en relación co proxecto subvencionado, o cofinanciamento dos seus activos con fondos europeos Feder, así como pola Xunta de Galicia a través da Consellería de Innovación e Industria de acordo co disposto na regulamentación comunitaria nesta materia. Para isto empregarán a lenda proxecto cofinanciado, acompañado do escudo normalizado da Xunta de Galicia coa lenda Consellería de Innovación e Industria-Dirección Xeral de Promoción Industrial e da Sociedade da Información, e o emblema normalizado da Unión Europea coa lenda Unión Europea. Fondo Europeo de Desenvolvemento Rexional.
Cando o proxecto se materialice expresamente nun sitio da internet deberán realizarse en lugar visible as citadas referencias na páxina de inicio, así mesmo establecerase un enlace cara á páxina web da Comisión Europea relativa ao fondo.
Cando se materialice nunha aplicación informática, deberán facerse as citadas referencias na zona de inicio ou menú principal da aplicación informática, así como na sección de información da aplicación (axuda, acerca de ou similares).
Cando o proxecto der lugar a documentación (manuais, caderniños, folletos, notas informativas, CD-Rom) deberá constar na contraportada das ditas publicacións as citadas referencias.
Artigo 17º.-Subcontratación polos beneficiarios das actividades subvencionadas.
A subcontratación de actividades realizarase de acordo co establecido no artigo 27 da Lei 9/2007, do 13 de xuño, de subvencións de Galicia, así como no artigo 29 da Lei 38/2003, do 17 de novembro, xeral de subvencións, podendo acadar o custo total da actividade proposta.
En todo caso respectarase a prohibición de subcontratación cos provedores de bens ou servizos en que recaia algunha das condicións establecidas nos números 2º e 3º do artigo 10 da Lei 9/2007, así como no artigo 68 do Real decreto 887/2006, que desenvolve a Lei 38/2003. Faise especial indicación de que os provedores non poderán estar vinculados (ver o anexo II) coa entidade solicitante ou cos seus órganos directivos ou xestores.
Artigo 18º.-Xustificación da subvención.
1. Para cobrar a subvención concedida, o beneficiario deberá presentar un exemplar con toda a documentación xustificativa (orixinal ou copia compulsada), tendo de prazo para presentala ata o 17 de novembro de 2009. Deberá presentar nos lugares previstos na convocatoria para a presentación de solicitudes a seguinte documentación:
a) Solicitude de libramento da subvención (modelo dispoñible na web da consellería.
b) Conta xustificativa, entendéndose como tal un documento asinado polo representante legal do solicitante, no cal se asume a realización do proxecto subvencionado, cunha relación das facturas, gastos e pagamentos contabilizados con cargo ao proxecto subvencionado, así como o seu sometemento á normativa aplicable en materia de subvencións públicas e demais condicións impostas na resolución de concesión. Porase á disposición dos beneficiarios o modelo deste documento para a súa cobertura.
c) Memoria en que se describa a realización dos investimentos e os datos e incidencias máis significativos habidos na súa realización.
d) Xustificante dos investimentos: facturas dos provedores en relación cos gastos subvencionables, emitidas dentro do período comprendido entre a data de inicio do proxecto e a data límite de xustificación do proxecto. No caso de custo de persoal, copias das nóminas así como dos TC2.
e) Xustificación dos pagamentos: transferencia bancaria, certificación bancaria orixinal ou extracto de pagamento comprendido entre a data de inicio do proxecto e a data límite da xustificación do proxecto. Nestes documentos deberán quedar claramente identificados o receptor e o emisor do pagamento. Non se admitirán os pagamentos en efectivo, agás os gastos realizados en medios de transporte público, aloxamento ou manutención. Tampouco será valido ningún pagamento mediante arrendamento financeiro (leasing, renting, etc.). No caso de custo de persoal, xustificaranse os pagamento á Seguridade Social mediante copia dos TC1 ou documento bancario acreditativo.
Non se admitirán como xustificantes os obtidos a través da internet se non están validados pola entidade bancaria ou non dispoñen de códigos para a súa verificación por terceiros na sede electrónica da dita entidade bancaria.
f) No caso de investimentos en desenvolvemento de software deberase achegar códigos de programa, acceso a versións executables, ou mesmo no caso de desenvolvementos en código aberto a identificación da licenza ou acceso ao sitio público onde está dispoñible o desenvolvemento. Tamén deberán achegarse os manuais xerados con motivo do desenvolvemento, así como os documentos que acrediten o emprego dalgunha metodoloxía de desenvolvemento (actas de reunións, informes de auditoría, etc.),
g) No caso aplicacións informáticas accesibles a través da internet, deberase achegar documentación detallada (enderezo, usuario, claves de acceso, etc.) que permita unha valoración e, se é o caso, revisión a través da internet do traballo realizado.
h) Declaración de axudas obtidas e solicitadas para o mesmo investimento en calquera outra administración, organismos ou entes públicos ou privados. No caso de ser beneficiario dalgunha axuda ou subvención para a mesma actuación, deberá achegarse a documentación necesaria para a súa valoración para os efectos da súa concorrencia coa axuda outorgada. Por estar esta convocatoria suxeita ao réxime de minimis tamén deberá comunicar calquera axuda obtida polo beneficiario baixo este réxime neste ano fiscal e nos dous anteriores (modelo dispoñible na web da consellería).
i) Certificación expedida pola entidade bancaria da titularidade da conta onde se debe realizar o pagamento en que conste a razón social e o CIF da empresa, así como o ordinal bancario, código de banco, código de sucursal e código de conta corrente. Este certificado presentarase agás que na solicitude de axuda xa teña identificado unha conta bancaria dada de alta no sistema informático de pagamentos da Xunta de Galicia, polo que non sería necesario aportar de novo a certificación.
j) Documentación que acredite a publicidade do cofinanciamento con fondos Feder, segundo o sinalado nestas bases reguladoras no referente ás obrigas dos beneficiarios.
k) Excepcionalmente, no caso de que o solicitante denegase expresamente a autorización ao órgano xestor para que solicite de oficio os certificados de que se atopa ao día nas súas obrigas tributarias estatais e autonómicas e da Seguridade Social e que non ten pendente de pagamento ningunha outra débeda, por ningún concepto, coa Administración pública da comunidade autónoma, deberá achegar estas certificacións.
l) Calquera outro documento que se requira durante a tramitación do expediente para a verificación do proxecto.
2. Transcorrido o prazo indicado sen que o beneficiario presentase a documentación solicitada, poderase entender que renuncia á subvención. Neste caso, o conselleiro ditará a oportuna resolución, nos termos do artigo 42.1 da Lei 30/1992.
Artigo 19º.-Pagamento.
1. Recibida a documentación xustificativa da subvención, os órganos competentes da consellería, antes de procederen ao seu pagamento, poderán realizar as actuacións de comprobación oportunas para verificar o cumprimento da actividade subvencionada e das condicións establecidos para a súa concesión.
2. Procederá a minoración da subvención concedida cando o investimento realizado teña un custo inferior ao inicialmente previsto, e sempre que esta minoración non supoña unha realización deficiente do proxecto.
Artigo 20º.-Incumprimento, reintegros e sancións.
1. O incumprimento das obrigas contidas nestas bases reguladoras, na convocatoria ou na demais normativa aplicable, así como das condicións que, de ser o caso, se establezan na resolución de concesión, dará lugar á obriga de devolver total ou parcialmente as subvencións percibidas, así como os xuros de demora correspondentes.
2. Ao abeiro do disposto no artigo 14.1º n) da Lei 9/2007, os criterios de graduacións dos posibles incumprimentos para determinar a cantidade a minorar serán os seguintes:
a) O incumprimento total dos fins para os que se concedeu a axuda, da realización dos gastos subvencionables, ou da obriga de xustificación, dará lugar á perda ao dereito ao cobramento ou, se for o caso, ao reintegro da totalidade da axuda concedida.
b) Calquera outro incumprimento considerarase incumprimento parcial dos fins para os que se concedeu a axuda, da realización do investimento subvencionable ou da obrigación de xustificación e dará lugar á perda do dereito ao cobro ou, se é o caso, na porcentaxe correspondente ao investimento non efectuado ou non xustificado.
3. Para facer efectiva a devolución a que se refire o número anterior, tramitarase o oportuno procedemento de reintegro, que se axustará ao previsto no título II do reintegro de subvencións da Lei 9/2007, do 13 de xuño, de subvencións de Galicia.
4. Aos beneficiarios das subvencións reguladas nestas bases seralles de aplicación o réxime de infraccións e sancións previsto no título IV da devandita Lei 9/2007.
5. Así mesmo, procederá o reintegro do exceso percibido, así como o xuro de demora correspondente, en supostos en que o importe da subvención, illadamente ou en concorrencia con subvencións ou axudas doutras administracións públicas ou doutras entidades públicas ou privadas, nacionais ou internacionais, supere o custo da actividade subvencionada.
Artigo 21º.-Control.
1. A Consellería de Innovación e Industria poderá facer as actividades de inspección que considere oportunas para controlar o cumprimento das subvencións.
2. Alén do anterior, as subvencións estarán sometidas á función interventora e de control financeiro exercido pola Intervención Xeral da Comunidade Autónoma, nos termos que establece o título III da Lei 9/2007, do 13 de xuño, de subvencións de Galicia. Así mesmo, estará sometida ás actuacións de comprobación previstas na lexislación do Tribunal de Contas e do Consello de Contas, así como, se for o caso, aos dos servizos financeiros da Comisión Europea e do Tribunal de Contas Europeo.
Artigo 22º.-Publicidade.
1. No prazo máximo de tres meses contados desde a data de resolución da concesión publicarase no Diario Oficial de Galicia a relación das subvencións concedidas con indicación da norma reguladora, beneficiario, crédito orzamentario, contía e finalidade da subvención.
2. Non obstante o anterior, cando os importes das subvencións concedidas, individualmente consideradas, sexan de contía inferior a 3.000 , non será necesaria a publicación no Diario Oficial de Galicia, podendo substituírse esta pola publicación das subvencións concedidas na páxina web da Consellería de Innovación e Industria.
Artigo 23º.-Remisión normativa.
En todo o non previsto nestas bases observarase o previsto na Lei 9/2007, do 13 de xuño, de subvencións de Galicia , e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, sen prexuízo do disposto na disposición derrogatoria única da devandita Lei 9/2007. Así mesmo, observarase o disposto na normativa básica da Lei 38/2003, do 17 de novembro, xeral de subvencións, e no Real decreto 887/2006, do 21 de xullo, polo que se aproba o seu regulamento.
ANEXO II
Definicións e descricións aplicables, por orde alfabética
* Canles personalizadas:
Adicionalmente aos medios de información xeral para todos os interesados, e con independencia dos medios preceptivos de notificación administrativa, a Dirección Xeral de Promoción Industrial e da Sociedade da Información poderá pór á disposición dos solicitantes, a partir de que xa teñan presentado a súa solicitude, as seguintes canles personalizadas de actualización da información:
-Envío de correos electrónicos informativos ao enderezo electrónico que para tal fin, e de xeito voluntario, identifique a empresa na súa solicitude.
-Envío de mensaxes curtas de texto (SMS) informativas ao teléfono móbil que para tal fin, e de xeito voluntario, identifique a empresa na súa solicitude.
-O taboleiro electrónico da convocatoria. Este taboleiro electrónico é a canle que permite o acceso restrinxido a través da internet á documentación individual xerada para cada solicitude. Para acceder ao contido do taboleiro electrónico, cada empresa deberá empregar un contrasinal que se facilita con cada solicitude ao cubrir os formularios, e que vén identificada na solicitude coa inscrición código electrónico. O taboleiro electrónico estará dispoñible na mesma páxina da internet en que se accede aos formularios normalizados da solicitude, agás que por publicación no DOG se remita a outro acceso a través da internet.
-Servizo de actualización de novidades RSS dispoñible sobre os contidos publicados no taboleiro electrónico. O servizo RSS permite aos interesados obter aviso de xeito automático da actualización de contidos nunha web determinada (neste caso o taboleiro electrónico da convocatoria), sen necesidade de ter que acceder á dita web a diario para verificar se esta foi actualizada.
-Calquera outra canle que, cos medios técnicos dispoñibles durante a vixencia da convocatoria, poida implementar a Dirección Xeral de Promoción Industrial e da Sociedade da Información en beneficio dos interesados.
* Carácter produtivo:
As aplicacións deberán fornecer solucións específicas para a actividade económica que desenvolve o solicitante, e diferenciarse inequivocamente dos gastos non subvencionados. Aínda que o solicitante poida considerar que fornecer solucións específicas para o seu ámbito produtivo, non se considerará ningunha licenza do seguinte software: sistema operativo, xestión de rede e servidor, contorno ofimático (editor, cálculo, presentación, correo), bases de datos, deseño gráfico, deseño de estruturas ou instalacións, facturación, contabilidade e nóminas, sistemas de xestión empresarial (ERPs), sistemas de relación cos clientes (CRMs), sistemas de xestión documental, bases de datos e outras licenzas de software de propósito xeral.
Entenderase por software de caracter produtivo aquel realizado á medida dun determinado proceso produtivo ou liña de negocio.
* Código aberto:
Entenderase como software de código aberto aquelas aplicacións informáticas co código fonte que se ofreza baixo os termos dunha licenza GPL ou compatible (ver en
http://www.fsf.org
), ou ben calquera licenza das contempladas pola Open Source Initiative (ver en http://www.opensource.org). Como exemplo, entre as licenzas deste tipo máis difundidas, pódense sinalar a GPL (licenza pública xeral GNU), LGPL (licenza pública xeral menor GNU), MPL (licenza pública Mozilla), BSD (licenza pública BSD), ou a recente EUPL (licenza pública europea).
* Criterios de accesibilidade:
De conformidade co disposto no artigo 4º da Lei 56/2007, do 28 de decembro, de medidas de impulso da sociedade da información, as administracións públicas exixirán que as páxinas da internet cuxo deseño ou mantemento financien total ou parcialmente apliquen, como mínimo, os criterios de accesibilidade ao contido xeralmente recoñecidos.
Para os efectos desta convocatoria de axudas, identifícanse como criterios xeralmente recoñecidos as directrices de accesibilidade definidas polo grupo de traballo permanente Web Accessibility Initiative (WAI), do Consorcio para a World Wide Web (W3C), no seu nivel AA.
* Criterios de funcionamento:
As aplicacións informáticas para uso externo accesibles a través da internet deberán necesariamente facilitar as transaccións electrónicas de produtos ou servizos entre o solicitante e terceiros, e terán que ser accesibles desde o exterior da empresa, por terceiros, empregando un programa cliente (navegador de internet, EDI, etc). Cando as aplicacións sexan de empresa ao consumidor (B2C, Business to Consumer), é imprescindible incluír sistemas de pagamento electrónico mediante pasarela bancaria. Cando as aplicacións sexan de empresa a empresa, (B2B, Business to Business), deberase incluír control ou autentificación de usuarios, aínda que non será imprescindible incluír sistemas de pagamento electrónico. En todo caso, non serán subvencionables as aplicacións de carácter meramente informativo, de recompilación ou oferta de información, se non levan emparellada a posibilidade de realización de procesos e transaccións económicas propias coas empresas participantes.
* Clasificación das Pemes:
Para a clasificación das empresas segundo o seu tamaño, actuarase de acordo co anexo I do Regulamento (CE) nº 800/2008 (DOUE 9-8-2008) sobre definición de microempresas, pequenas e medianas empresas, de acordo cos seguintes criterios:
-Microempresas. As que teñen menos de 10 traballadores e un límite de 2 millóns de euros para o volume de negocio e o balance xeral.
-Pequenas empresas. As que teñen entre 10 e 49 traballadores e un límite de 10 millóns de euros para o volume de negocio e o balance xeral.
-Medianas empresas. As que teñen entre 50 e 249 traballadores. O límite do volume de negocio é de 50 millóns de euros e o do balance xeral de 43 millóns de euros.
O cómputo dos efectivos de persoal e os límites en caso de empresas asociadas ou vinculadas accionarialmente con terceiras deberá efectuarse como dispón o artigo 6, números 2º e 3º, do anexo da citada Recomendación da Comisión.
* Información accesible:
O órgano xestor deste procedemento administrativo facilitará aos cidadáns o exercicio dos seus dereitos de non presentar documentación que obre na Consellería de Innovación e Industria ou poida ser obtida polo órgano xestor mediante consulta con outras administracións públicas, segundo se recolle nos artigos 5º.2.2 e 5º.2.5 das bases reguladoras e coas particularidades que se identifican de seguido.
Para exercer o dereito a non presentar algúns destes documentos debe ser declarada polo solicitante como información accesible, identificando nos formularios normalizados este feito e presentado neles os datos correctos que permitan ao órgano xestor acceder á dita información. Os documentos que poden identificarse como accesibles son os seguintes:
-CIF.
-Documento acreditativo do poder de representación.
-Certificados de inexistencia de débedas coa AEAT, a TXSS e a Facenda da Comunidade Autónoma.
a) Caso xeral, para todos os documentos:
Poderá considerarse información accesible cando o solicitante declare que a dita documentación está en poder da Consellería de Innovación e Industria, sempre que se manteña vixente, e se identifique nos formularios normalizados de solicitude o ano de presentación e o código de procedemento administrativo para que foi presentada, e non pasasen máis de 5 anos desde a dita presentación. Este dereito pode exercerse de acordo co disposto no artigo 35.f) da Lei 30/1992 e no artigo 20.3º da Lei 9/2007.
b) Casos particulares co DNI, o NIE ou o CIF:
Poderá considerarse información accesible cando o solicitante autorice nos formularios normalizados de solicitude que o órgano xestor poida obter da Axencia Estatal da Administración Tributaria os datos identificativos necesarios (NIF ou CIF, apelidos e nome ou razón social, e domicilio fiscal), en lugar de presentar ditos documentos, comprobando que os datos declarados polo solicitante son exactos. Este dereito pode exercerse de acordo co disposto no artigo 6.2º b) e no artigo 9 da Lei 11/2007, do 22 de xuño, de acceso electrónico dos cidadáns aos servizos públicos.
c) Caso particular de poderes de representación inscritos nun rexistro mercantil:
Poderá considerarse información accesible cando o solicitante identifique nos formularios normalizados que o documento xa está inscrito nun Rexistro Mercantil, en lugar de presentar o dito documento, accedendo o órgano instrutor á citada información mercantil, sen custo algún para o solicitante, e comprobando que os datos declarados polo solicitante son exactos e que están en vigor. Será condición necesaria neste caso que os representantes teñan plenos poderes de administración da entidade mercantil tales como a administración única, administración solidaria ou mancomunada, ou mesmo o cargo de conselleiro delegado.
Para outros apoderados de entidades mercantís distintos dos anteriores, aínda que dispoñan de poderes xerais ou especiais inscritos nun rexistro mercantil, non poderá acreditarse a súa representación por esta vía dadas as características técnicas da consulta ao rexistro mercantil, tendo que achegar a documentación segundo o indicado no artigo 5º.2.2 das bases.
Advírtese que o acceso público á información do rexistro mercantil non está suxeita a autorización polo interesado, mais a Dirección Xeral de Promoción Industrial e da Sociedade da Información só accederá á dita información cando o interesado expresamente identifique que non presenta determinada documentación por xa estar inscrita nun Rexistro Mercantil, sen menoscabo da posibilidade que ten o órgano xestor para comprobar outras circunstancias que poidan concorrer no expediente como a existencia de declaración concursal, ou outras circunstancias inscribibles que imposibiliten a concesión dunha axuda pública.
Este dereito pode exercerse de acordo co disposto no artigo 6.2º b) e no artigo 9 da Lei 11/2007, do 22 de xuño, de acceso electrónico dos cidadáns aos servizos públicos.
d) Caso particular de certificados de inexistencia de débedas:
Esta documentación ten nun principio a consideración de información accesible, xa que a presentación da solicitude da axuda significa a autorización ao órgano xestor para solicitar as certificacións que deba emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda.
Non obstante, o solicitante pode denegar expresamente esta autorización ao órgano xestor para que solicite de oficio os ditos certificados, facéndoo constar nos formularios normalizados de solicitude, tendo entón o solicitante a obriga de obter e presentar a documentación correspondente.
Este dereito pode exercerse de acordo co disposto no artigo 20.3º da Lei 9/2007.
Para todos os casos en que se identifique información accesible, no suposto de erros nos datos fornecidos polo propio solicitante, imposibilidade material de obter a documentación, ou se a información non for válida, ou con erros ou inexistente, o órgano competente poderá requirir ao solicitante a súa presentación ou, na súa falta, a acreditación por outros medios, con anterioridade á formulación da proposta de resolución.
* Memoria técnica:
A presentación desta memoria é voluntaria, recollendo as bases reguladoras que, no caso de non presentarse xunto coa solicitude, entenderase que se solicita a valoración do proxecto coa información dispoñible nos formularios normalizados e na documentación económica.
Recoméndase non achegar información superflua ou xeral, que non forneza elementos de valoración. Saliéntase que a concreción e clareza da memoria técnica do proxecto está incluído dentro dos criterios de valoración das solicitudes.
Para facilitar a súa elaboración, así como a súa valoración, recoméndase seguir como modelo o seguinte índice:
1. Breve descrición da empresa solicitante (todos os solicitantes).
1.1. Obxecto social e actividade da empresa.
1.2. Descrición da estrutura organizativa da empresa.
1.3. Breve historial da empresa.
2. Definición do proxecto (todos os solicitantes).
2.1. Descrición do proxecto, obxectivos, custo e necesidade deste. Tecnoloxía que se vai utilizar e xustificación da escolla.
2.2. Código aberto. De ser o caso, identificación da licenza do software que se vai implantar, dos repositorios públicos e das aplicacións que tamén se empregan no proxecto.
2.3. Comparación entre situación actual e prevista. Beneficios derivados do proxecto.
2.4. Calendario de execución do proxecto indicando, de ser o caso, as diferentes fases ou etapas de que consta, desagregando para cada unha delas:
-Inicio e terminación prevista, tempo que se vai empregar.
-Descrición da etapa, precisando o que se pretende acadar en cada unha delas.
-Tempo necesario para a explotación dos resultados.
2.5. Recursos humanos, materiais e financeiros destinados á execución do proxecto.
2.6. Descrición das metodoloxías, certificacións, estándares de calidade e comprobacións que se empregarán para garantir a correcta execución dos investimentos, así como unha descrición detallada da documentación que se xerará durante o proxecto.
2.7. Identificación das certificacións en vigor de que dispón o solicitante en materia de xestión da calidade, ambiente, seguranza da información ou desenvolvemento de software. Achegarase copia das certificacións correspondentes, expedidas polas entidades avaliadoras da conformidade.
3. Información específica para os proxectos de empresas TIC (para os solicitantes das alíneas c), d) e e) do artigo 2º das bases reguladoras).
3.1. Situación do solicitante en relación aos seus competidores. Descrición sobre a situación de produtos similares ou próximos no mercado.
3.2. Experiencia en proxectos similares nos dous últimos anos e na tecnoloxía que se vai empregar.
3.3. Código aberto. De ser o caso, identificación da licenza do produto que se vai xerar, dos repositorios públicos e das aplicacións que se empregan para o desenvolvemento.
3.4. Descrición da metodoloxía de desenvolvemento de software ou métrica que se vai empregar, así como da documentación que se vai xerar durante o desenvolvemento.
3.5. Prezo de venda estimado do novo produto ou servizo, de ser o caso.
3.6. Clientes reais e potenciais, así como plan de negocio.
3.7. No caso de que se trate dunha nova versión dun produto ou servizo xa existente, achegarase unha descrición completa das funcionalidades da versión actual do produto ou servizo, e das novas que se pretenden acadar.
4. Outra información (que definirá voluntariamente o solicitante).
* Presentación electrónica:
Para a presentación electrónica de solicitudes, considerarase o seguinte:
1. Será necesario que o presentador da solicitude sexa a persoa física solicitante ou que teña a representación legal da empresa ou entidade solicitante, e como tal figure identificado nos formularios normalizados de solicitude. Esta representación deberá ser individual ou solidaria, de xeito que coa súa sinatura abonde para acreditar a vontade do solicitante.
2. O presentador deberá posuír un certificado electrónico en vigor baixo a norma X.509 V3 expedido pola Fábrica Nacional de Moeda e Timbre-Real Casa da Moeda, conforme o disposto no Decreto 164/2005, do 16 de xuño. Tamén será válido calquera outro certificado dixital aceptado polo Rexistro Telemático da Xunta de Galicia a que se accede desde o enderezo
http://www.xunta.es facendo uso do enlace Administración electrónica. Advírtese que os certificados deben ter exclusivamente atributos de persoa física, polo que se acredita a vontade da dita persoa física, non sendo válidos aqueles certificados electrónicos que, ademais, están vinculados a persoas xurídicas, xa que a vontade da persoa xurídica está limitada nestes certificados a un determinado alcance (por exemplo: exclusivamente para fins tributarios ante a AEAT, gastos menores dunha contía, etc.
).
3. Neste tipo de presentación, de conformidade co artigo 35.2º da Lei 11/2007, os interesados poderán acrecentar ao expediente copias dixitalizadas dos documentos que se lles requiren, responsabilizándose e garantindo o representante legal da entidade solicitante a fidelidade dos ditos documentos co orixinal mediante o emprego da súa sinatura electrónica. A Administración pública poderá solicitar do correspondente arquivo ou rexistro o cotexo do contido das copias dixitalizadas presentadas. Ante a imposibilidade deste cotexo, e con carácter excepcional, poderá requirir ao particular a exhibición do documento ou da información orixinal. A achega de tales copias implica a autorización para que a Administración acceda e trate a información persoal contida en tales documentos.
Neste tipo de presentación o solicitante tamén pode identificar determinada documentación como información accesible polo órgano xestor, co que non tería a obriga de presentala. En todo caso o solicitante deberá achegar en formato electrónico a documentación técnica e económica a que se fai referencia no artigo 5º das bases reguladoras.
Para achegar xunto cos formularios normalizados calquera destes documentos en formato electrónico o solicitante deberá previamente dixitalizar os documentos orixinais obtendo arquivos en formato PDF, cuns requisitos mínimos de resolución a 200 dpi e polo menos en branco e negro. A aplicación informática definida na convocatoria, para facilitar a obtención dos formularios normalizados, permitirá no momento da presentación telemática anexar aos citados formularios estes arquivos en formato PDF sempre que cada arquivo individual non supere os 4 MB. No caso de que un documento PDF ocupe máis do dito tamaño, deberá xerarse con menor tamaño, ou partirse en varios arquivos PDF para ser anexados separadamente.
Unha vez asinados co certificado electrónico do presentador os formularios normalizados e todos os documentos que acompañen a solicitude, procederase á transferencia telemática da dita documentación ao Rexistro Telemático da Xunta de Galicia, creado polo Decreto 164/2005, do 16 de xuño. Unha vez completado o proceso de transferencia telemática, efectuarase a anotación correspondente no rexistro de entrada, e nese momento, empregando as características da aplicación telemática, expedirase un recibo en que quedará constancia do feito da presentación segundo o recollido no dito Decreto 164/2005, e que poderá ser impreso e gardado polo interesado. A obtención do dito recibo (no cal entre outros datos aparecerán a data, a hora, os minutos e segundos da presentación e o número de entrada no rexistro telemático) é o que garante ao solicitante que a presentación tivo lugar sen erros, e serve para acreditar ante terceiros o dito feito.
De conformidade co disposto no artigo 10 da Lei 11/2007, o servizo de presentación electrónica ante o Rexistro Telemático respectará os principios de accesibilidade e usabilidade de acordo coas normas establecidas ao respecto, estándares abertos e, de ser o caso, aqueles outros que sexan de uso xeneralizado polos cidadáns. Estes principios non impiden que algún estándar particular non estea dispoñible. Así mesmo, de conformidade coa disposición transitoria única da Lei 11/2007, os rexistros telemáticos existentes na entrada en vigor da dita lei, como é o caso do creado polo Decreto 164/2005, serán considerados rexistros electrónicos e regulanse polo disposto na citada lei.
* Provedores vinculados:
Sendo de aplicación diversos textos legais sobre a prohibición de provedores vinculados, achegamos os seguintes textos con carácter informativo, sen que substitúan os textos oficiais de aplicación.
-A Lei 9/2007, do 13 de xuño, de subvencións de Galicia (DOG de 25 de xuño), no seu artigo 27º dedicado á subcontratación das actividades subvencionadas polos beneficiarios, dispón no número 7 o seguinte:
«7. En ningún caso poderá concertar o beneficiario a execución total ou parcial das actividades subvencionadas con:
a) Persoas ou entidades incursas nalgunha das prohibicións do artigo 10 desta lei.
b) Persoas ou entidades que percibisen outras subvencións para a realización da actividade obxecto de contratación.
c) Intermediarios ou asesores nos cales os pagamentos se definan como unha porcentaxe de custo total da operación, agás que o dito pagamento estea xustificado con referencia ao valor de mercado do traballo realizado ou dos servizos prestados.
d) Persoas ou entidades vinculadas co beneficiario, salvo que concorran as seguintes circunstancias:
1ª Que a contratación se realice de acordo coas condicións normais de mercado.
2ª Que se obteña a autorización previa do órgano concedente nos termos que se fixen nas bases reguladoras.
e) Persoas ou entidades solicitantes de axuda ou subvención na mesma convocatoria e programa que non obtivesen subvención por non reuniren os requisitos ou non alcanzaren a valoración suficiente».
-Supletoriamente resulta de aplicación a normativa de carácter básico do Estado en materia de subvencións, e máis concretamente o Real decreto 887/2006, do 21 de xullo, polo que se aproba o Regulamento da Lei 38/2003, do 17 de novembro, xeral de subvencións, (BOE do 25 de xullo de 2006), que no seu artigo 68 dedicado á subcontratación das actividades subvencionadas, dispón:
«2. () considerarase que existe vinculación con aquelas persoas físicas ou xurídicas ou agrupacións sen personalidade nas que concorra algunha das seguintes circunstancias:
a) Persoas físicas unidas por relación conxugal ou persoas ligadas con análoga relación de afectividade, parentesco de consanguinidade ata o cuarto grao ou de afinidade ata o segundo.
b) As persoas físicas e xurídicas que teñan unha relación laboral retribuída mediante pagamentos periódicos.
c) Ser membros asociados do beneficiario a que se refire o número 2 e membros ou partícipes das entidades sin personalidade xurídica a que se refire o número 3 do artigo 11 da Lei xeral de subvencións.
d) Unha sociedade e os seus socios maioritarios ou os seus conselleiros ou administradores, así como os cónxuxes ou persoas ligadas con análoga relación de afectividade e familiares ata o cuarto grao de consanguinidade ou de afinidade ata o segundo.
e) As sociedades que, de acordo co artigo 4 da Lei 24/1988, do 28 de xullo, reguladora do mercado de valores, reúnan as circunstancias requiridas para formaren parte do mesmo grupo.
f) As persoas xurídicas ou agrupacións sen personalidade e os seus representantes legais, padroeiros ou quen exerza a súa administración, así como os cónxuxes ou persoas ligadas con análoga relación de afectividade e familiares ata o cuarto grao de consanguinidade ou de afinidade ata o segundo.
g) As persoas xurídicas ou agrupacións sen personalidade e as persoas físicas, xurídicas ou agrupacións sin personalidade que conforme a normas legais, estatutarias ou acordos contractuais teñan dereito a participar en máis dun 50 por cento no beneficio das primeiras».
-No caso de sociedades, o citado artigo 4 da Lei 24/1988, do 28 de xullo, reguladora do mercado de valores, dispón: «Para os efectos desta lei, observarase a definición de grupo de sociedades establecida no artigo 42 do código de comercio», e a redacción deste citado artigo 42 reflicte o seguinte:
«Existe un grupo cando unha sociedade teña ou poida ter, directa ou indirectamente, o control doutra u doutras. En particular, presumirase que existe control cando unha sociedade, que se cualificará como dominante, se encontre en relación con outra sociedade, que se cualificará como dependente, nalgunha das seguintes situacións:
-Posúa a maioría dos dereitos de voto.
-Teña a facultade de nomear ou destituír a maioría dos membros do órgano de administración.
-Poida dispor, en virtude de acordos celebrados con terceiros, da maioría dos dereitos de voto.
-Teña designado cos seus votos á maioría dos membros do órgano de administración».
* Recomendacións ambientais:
Como recomendacións do órgano xestor, e sen repercusión na valoración das solicitudes, cómpre establecer unha serie de pautas sobre a xestión ambiental dos expedientes administrativos, sinalando que a necesaria evolución cara á tramitación electrónica dos expedientes e a mellora na eficacia administrativa pasa polo emprego de boas prácticas, entre as que se atopan o emprego dos rexistros electrónicos ou unha xestión eficiente do papel.
No caso de presentación de solicitudes e documentación en papel, recoméndase encarecidamente o emprego de papel en tamaño DIN A4, sen usar grampas, nin espirais, carpetas clasificadoras, peches térmicos, canudos, arames ou calquera outro dispositivo que dificulte os procesos de arquivo e dixitalización da documentación. En todo caso, recoméndase como máximo a perforación do papel con 2 ou 4 buracos, e a súa fixación con elementos metálicos tipo Fastener, facilmente desmontables no caso de empregarse procesos de dixitalización.
Infórmase, ademais, que todas as carpetas, peches, encadernacións, portadas, bolsas ou separadores plásticos, ou calquera outra engadidura ao papel, serán inmediatamente destruídas e recicladas en canto os expedientes cheguen ao órgano xestor, polo que se recomenda non empregalos co aforro correspondente. A estética da solicitude non é obxecto de valoración, aínda que si os contidos e a estruturación da información fornecida.
Tamén se reitera a innecesariedade de engadir novas portadas ou follas de presentación ou calquera outro documento por diante da primeira folla dos formularios normalizados xerados pola aplicación informática, xa que a dita primeira folla xa dispón de todos os datos obrigatorios para a presentación ante calquera rexistro, resultando esas novas portadas máis un elemento de confusión para os funcionarios dos rexistros que de axuda.
Tamén no caso de presentación telemática recoméndase o emprego de arquivos dixitalizados en formato DIN A4, cunha calidade mínima de 200 dpi e polo menos en branco e negro, non sendo necesarias calidades fotográficas senón de identificación da documentación e dos textos contidos nela.
Cando a empresa voluntariamente presente a documentación en papel ante a consellería, considérase recomendable achegar arquivos en PDF gravados en CDROM, en vez de en papel, cando os documentos teñan unha extensión excesiva (por exemplo, máis de 50 follas). Este feito é recomendable para achegar memorias técnicas, manuais de produtos, manuais de formación, ofertas económicas de grande complexidade ou extensión, listaxes de códigos de programación, etc. Nestes casos en que se presente un CDROM con arquivos PDF deberá achegarse tamén un escrito asinado polo interesado en que se relacione o contido dos documentos incluídos no CDROM.
Ver referencia pdf "01100D011P092.PDF"
ANEXO V
Modelo de renuncia
D/Dª..., co DNI nº..., e D/Dª..., co DNI nº..., actuando en representación da entidade ..., con CIF nº ..., en relación coa solicitude de axuda para a actuación denominada ...,
MANIFESTA:
Que o día ... (incluirase o texto «publicouse no Diario Oficial de Galicia» no caso de que as concesións se vaian publicar nese diario ou «recibiu a notificación» no caso de que as notificacións daquelas se vaian a facer individualmente) a concesión da subvención que lle foi outorgada, por unha contía de ... euros, ao abeiro da Orde do 31 de decembro de 2008, pola que establecen as bases reguladoras para a concesión, en réxime de concorrencia competitiva, das subvencións aos investimentos das empresas en materia das tecnoloxías da información e as comunicacións, no ámbito da Comunidade Autónoma de Galicia para o ano 2009, e se procede á súa convocatoria (procedemento administrativo IN520A).
E DECLARA:
Que renuncia á subvención concedida, cos efectos que establece a Lei 30/1992, de réxime xurídico das administracións públicas e do procedemento administrativo común.
........................... ............de...................... de .....
Asdo.: .................
O............................................
(Sinatura)